SPRÁVA KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV

o priebežnom hodnotení dohôd o vonkajšej spolupráci v oblasti vysokoškolského vzdelávania, odbornej prípravy a mládeže so Spojenými štátmi americkými a Kanadou

ÚVOD

T áto správa bola ustanovená podľa článku 7 dohody medzi Európskym spoločenstvom a Spojenými štátmi americkými podpísanej 4. decembra 2006[1] a dohody medzi Európskym spoločenstvom a vládou Kanady podpísanej 18. decembra 2006[2] v oblasti vysokoškolského vzdelávania, odbornej prípravy a mládeže[3]. Predkladá sa v nej pozícia Komisie k hlavným záverom a odporúčaniam priebežného hodnotenia týchto dvoch dohôd. Toto hodnotenie možno nájsť na nasledujúcej webovej stránke:

http://ec.europa.eu/dgs/education_culture/evalreports/index_en.htm.

Hoci orgány USA aj Kanady uznávajú výsledky hodnotenia, v dôsledku obmedzení rozpočtu sa bohužiaľ rozhodli zrušiť všetky súčasné a budúce výzvy na bilaterálne projekty odteraz do roku 2013, keď sa skončí platnosť oboch dohôd. Komisia vo svojich pripomienkach k odporúčaniam hodnotiteľov v oddiele 5 primerane zohľadňuje tento neočakávaný zvrat udalostí.

DOHODY O SPOLUPRÁCI

Ciele

Obe dohody slúžia účelom vzdelávania, nadväzovania medziľudských vzťahov a verejnej diplomacie. Prispievajú ku kvalitnému vzdelávaniu a odbornej príprave v Európskej únii prostredníctvom podpory spolupráce so Spojenými štátmi americkými a Kanadou. Prostredníctvom týchto dohôd sa majú ovplyvniť dve oblasti:

1. podpora medzikultúrneho dialógu a vzájomného porozumenia; a

2. rozvoj zručností a schopností významných pre znalostnú ekonomiku.

Nástroje intervencie

Hlavnými akciami vykonávanými v rámci dohôd sú nadnárodné partnerstvá medzi viacerými inštitúciami,

- do ktorých sú zapojené inštitúcie vysokoškolského vzdelávania a/alebo inštitúcie odbornej prípravy zo Severnej Ameriky aj EÚ,

- ktoré spolupracujú s cieľom vytvoriť spoločné učebné osnovy na bakalárskej/magisterskej úrovni, vrátane spoločných/dvojitých akademických diplomov a

- ktoré podporujú transatlantickú mobilitu študentov aj vysokoškolských pracovníkov.

V rámci dohody medzi EÚ a USA sa konkrétne vykonávajú tieto akcie:

3. program ATLANTIS s troma čiastkovými akciami: i) transatlantické projekty pre vysokoškolské štúdiá (Transatlantic Degree, TD); ii) excelentnosť v projektoch mobility (Excellence in Mobility, EIM); a iii) opatrenia orientované na politiku (Policy-oriented Measures, POM);

4. grantový program „Schuman-Fulbright“;

5. združenie absolventov OCEANS[4]; a

6. opatrenia technickej podpory, vrátane výročných politických fór a štúdií.

V rámci dohody medzi EÚ a Kanadou sa konkrétne vykonávajú tieto akcie:

7. program EÚ-Kanada pozostávajúci z akcií v oblasti vysokoškolského vzdelávania a odbornej prípravy, najmä transatlantických výmenných partnerstiev (Transatlantic Exchange Partnerships, TEP) a transatlantických partnerstiev pre vysokoškolské štúdiá (Transatlantic Degree Partnerships, TDP);

8. akcie v oblasti mládeže, najmä okrúhle stoly mládeže; a

9. doplňujúce akcie, najmä programy študijných ciest a odborných stáží medzi EÚ a Kanadou a združenie absolventov OCEANS.

Podrobnejšie informácie o týchto nástrojoch a podkladové materiály možno získať z webových stránok Komisie[5].

F inancovanie a výsledky

Európska únia vo všeobecnosti poskytuje finančné prostriedky na priame použitie inštitúciami, akademickými pracovníkmi a študentmi z EÚ, zatiaľ čo Spojené štáty americké a vláda Kanady poskytujú finančné prostriedky na priame použitie inštitúciami, akademickými pracovníkmi a študentmi zo svojich krajín.

Finančné prostriedky z rozpočtu Európskej únie vyčlenené na program ATLANTIS na roky 2006 – 2010 predstavovali sumu 23,2 milióna EUR a na program EÚ-Kanada 5,1 milióna EUR na obdobie rokov 2007 – 2010[6]. Programy sa financujú na základe zásady financovania rovnakým dielom zmluvnými stranami každej dohody, čo znamená, že výška rozpočtových prostriedkov EÚ sa nakoniec zdvojnásobí prostredníctvom rovnakých súm poskytnutých príslušnými orgánmi USA a Kanady.

Program ATLANTIS doposiaľ umožnil celkove 5 034 jednotlivcom a 317 inštitúciám zúčastniť sa na 67 projektoch mobility .

Program EÚ-Kanada doposiaľ umožnil celkove 2 804 jednotlivcom a 195 inštitúciám zúčastniť sa na 37 projektoch mobility.

Grantový program „Schuman-Fulbright“ je spolufinancovaný EÚ sumou 320 000 EUR ročne[7] a doteraz sa ho zúčastnilo celkove 83 účastníkov.

HODNOTENIE

Zákazka na priebežné hodnotenie dohôd medzi EÚ a USA a EÚ a Kanadou bola udelená spoločnosti ECOTEC/ECORYS v marci 2010. Hodnotenie sa uskutočnilo v období od marca 2010 do januára 2011. Záverečná hodnotiaca správa bola doručená Komisii 15. júna 2011.

Pokiaľ ide o metodiku, hodnotitelia zhromaždili údaje na svoje hodnotenie prostredníctvom diskusií so zainteresovanými stranami zo Severnej Ameriky vo Washingtone, DC a Ottawe; diskusií s úradníkmi Európskej komisie a pracovníkmi Výkonnej agentúry pre vzdelávanie, audiovizuálny sektor a kultúru (Education, Audiovisual and Culture Executive Agency, EACEA) a belgicko-luxemburskej Fulbrightovej komisie v Bruseli; podrobných rozhovorov s 95 projektovými partnermi a koordinátormi projektov (a študentmi) z 20 tematických projektov vrátane návštev každého z príslušných projektov; online prieskumu medzi partnermi a koordinátormi projektov, v rámci ktorého sa získalo 209 odpovedí; online prieskumov medzi študentmi, v rámci ktorých sa získalo 53 odpovedí, a online prieskumov medzi príjemcami grantov v rámci programu Schuman-Fulbright, v rámci ktorých sa získalo 57 odpovedí; telefonického prieskumu medzi 5 zamietnutými žiadateľmi; a preskúmania príslušnej dokumentácie.

VÝSLEDKY HODNOTENIA

Výsledky hodnotenia sú vo všeobecnosti veľmi pozitívne, pričom sa analyzovala miera významu dohôd z hľadiska potrieb; rozsah, v akom sa dohody prekrývajú, dopĺňajú alebo sú v rozpore s inými politikami a činnosťami; účinnosť dohôd, pokiaľ ide o splnenie ich plánovaných cieľov a dosiahnutie plánovaných účinkov, a ich pridaná hodnota; ich efektivita a nákladová efektívnosť a účinnosť riadiacich mechanizmov a ďalšie operačné otázky, medzi ktoré patrí šírenie a využívanie výsledkov projektov; a miera, do akej sú podporené činnosti trvalo udržateľné.

Význam z hľadiska potrieb

Hodnotitelia dospeli k záveru, že dohody majú veľký význam, pokiaľ ide o reakciu na súbor potrieb, ktoré sú dôležité a ktorých význam rastie: na globalizáciu a paralelný proces internacionalizácie vo vzdelávaní. Ciele dohôd sa zhodnotili takto:

- sú rozsiahle a flexibilné, umožňujú vládam uskutočniť rôzne politické a hospodárske ciele,

- slúžia ako stála platforma na diskusiu v čase rastúcej zložitosti a silnejúcej hospodárskej súťaže, pričom chránia činnosť, ktorá môže byť, ako ukazujú skúsenosti z iných oblastí, veľmi ťažko udržateľná,

- poskytujú príležitosti na to, aby do sféry medzinárodného vzdelávania vstúpili noví „hráči“, a

- poskytujú inštitúciám možnosť zapojiť sa do najsofistikovanejších a špičkových foriem medzinárodného partnerstva vo forme spolupráce medzi viacerými inštitúciami a spoločných/dvojitých akademických diplomov.

Doplnkovosť s inými politikami a akciami

Hodnotitelia zistili, že programy sa neprekrývajú, ani nie sú v rozpore so širokým spektrom iniciatív EÚ v oblasti medzinárodnej spolupráce, mobility, vzdelávania a odbornej prípravy, s ktorými majú dohody určité podobné rysy. Naopak, dohody sú v mnohých ohľadoch jedinečné, najmä vďaka svojej povahe medzinárodných bilaterálnych dohôd a prínosom vyplývajúcim z tejto formy inštitucionalizovanej spolupráce na základe medzinárodného práva verejného. Hoci rozsah činností podporovaných dohodami je z hľadiska objemu medzinárodnej spolupráce, ktorá v tomto sektore obvykle prebieha medzi EÚ, USA a Kanadou, pomerne malý, napriek tomu poskytujú široké spektrum možností. Iba v oblasti mládeže (týka sa iba Kanady) hodnotitelia dospeli k záveru, že vykonávanie nie je dostatočné, v dôsledku čoho je doplnkovosť ťažké posúdiť.

Účinnosť

Hodnotitelia zistili, že dohody boli prínosom, pokiaľ ide o všetky ich plánované ciele, ale dosiahli menší pokrok, ako sa očakávalo, pokiaľ ide o poskytovanie príležitostí na politickú diskusiu a výmenu, a v Kanade v oblasti mládeže. Dohody mali významný prínos pre osobný a profesijný rozvoj študentov, ktorí sa zúčastnili na programoch (sociálne zručnosti, jazykové znalosti, medzikultúrne spôsobilosti a spôsobilosti užitočné na celosvetovom trhu práce a v medzinárodnom pracovnom prostredí). Zistilo sa, že dohody majú významný prínos aj pre zamestnancov a odborných pracovníkov, ako aj pre inštitúcie zapojené do projektov, najmä z hľadiska vytvárania a udržiavania medzinárodných sietí, lepšieho zviditeľnenia a zlepšenia dobrého mena, rozvoja schopnosti pôsobiť na medzinárodnej úrovni a ustanovenia „činiteľov zmeny“, ktorí môžu sprostredkovať pozitívne výsledky vo svojich príslušných inštitúciách.

Pridaná hodnota

V hodnotení sa dospelo k záveru, že aspekt bilaterálneho financovania obsiahnutý v dohodách bol významnou pridanou hodnotou na strategickej úrovni a že dohody zapĺňajú jednoznačnú „medzeru na trhu“, pokiaľ ide o financovanie medzinárodnej spolupráce medzi EÚ a USA alebo Kanadou. Väčšina partnerov a koordinátorov je presvedčená, že ich projekty majú vyššiu kvalitu, sú užitočnejšie a hodnotnejšie než iné medzinárodné programy spolupráce v tejto oblasti. Zistilo sa, že dohody slúžia ako vzor pre ďalšie priemyselné krajiny, v neposlednom rade v dôsledku toho, že presadzujú vysokokvalitnú mobilitu študentov, podporujú využívanie inovatívnych prístupov k vypracúvaniu učebných osnov, transparentnosť a prenosnosť a že poskytujú prostriedky na formovanie povahy medzinárodnej spolupráce.

Efektívnosť

Hodnotitelia zistili, že hoci na úplné posúdenie efektívnosti programov je potrebných viac údajov, v porovnaní napríklad s programom Erasmus Mundus a v dôsledku zásady financovania rovnakým dielom bol priemerný rozpočet EÚ pripadajúci na jedného výmenného študenta v rámci dohôd oveľa nižší, čo svedčí o nákladovej efektívnosti dohôd. Neobyčajne malý rozpočet dostupný v prípade EÚ a Kanady však predstavuje značnú nevýhodu pri plnení všetkých cieľov dohôd.

Udržateľnosť

Hodnotitelia dospeli k záveru, že v partnerstvách vytvorených na základe dohôd sa v značnej miere pokračuje: polovica partnerov a koordinátorov projektov udržiava kontakty aj po dokončení projektov a tri štvrtiny príjemcov grantov v rámci programu „Schuman-Fulbright“ pokračuje v spolupráci s kolegami z hostiteľských inštitúcií, obvykle v oblasti výskumných činností. Pokiaľ však ide o projekty, hoci koordinátori očakávajú, že spolupráca bude vďaka ich značnej osobnej investícii do projektu pokračovať, v dôsledku súčasného obmedzenia finančných zdrojov inštitúcií je neobvyklé, že by činnosti po skončení projektu pokračovali v plnom rozsahu, pričom podniky sú stále výnimočným zdrojom financovania, najmä medzi účastníkmi z EÚ.

P ropagácia, šírenie a využívanie

Hodnotitelia jednoznačne vyzdvihli význam dosiahnutia rozsiahlejších účinkov prekračujúcich rámec bezprostredných projektov. Boli však zistené určité prekážky, ktoré bránia dosiahnutiu tohto výsledku, najmä predpokladané nedostatočné zviditeľnenie a/alebo povesť programov (s výnimkou grantového programu „Schuman-Fulbright“), ako aj chýbajúca jasná obchodná značka (iba v prípade Kanady). Hodnotitelia okrem toho dospeli k záveru, že by sa mohla zlepšiť publicita dohôd a šírenie výsledkov. Uviedli aj to, že výročná konferencia riaditeľov projektov by sa mala zachovať ako dôležité fórum poskytujúce možnosti na plodnú výmenu medzi rôznymi projektmi a inštitúciami. Malo by sa zlepšiť vertikálne oznamovanie výsledkov opatrení orientovaných na politiku zainteresovaným stranám. Hodnotitelia vyzdvihli potenciálne prínosy združenia absolventov OCEANS, pokiaľ ide o propagáciu a šírenie výsledkov. Potenciál využitia výsledkov v rámci inštitúcií bol hodnotený vysoko, pričom hodnotitelia už zohľadnili vysoký stupeň využívania medzi inštitúciami.

ODPORÚčANIA

Odporúčania hodnotiteľov (uvedené kurzívou ) sú uvedené ďalej v texte spolu s pripomienkami Komisie.

Význam

10. Dohody majú naďalej veľký význam z hľadiska potrieb vysokoškolského vzdelávania a prijatie spoločných/dvojitých akademických diplomov v roku 2006 svedčí o tom, že tento sektor je schopný zostať na špičke rozvoja. Skutočnosť, že tieto činnosti sa v rámci dohody medzi EÚ a Kanadou nevykonávajú, znamená, že sa nevyužíva celý potenciál dohody. V zostávajúcom období do roku 2013 by sa malo uprednostniť vykonávanie týchto aspektov dohody.

Komisia a jej kanadskí partneri prijali potrebné opatrenia na podporu a vykonávanie projektov spoločných/dvojitých akademických diplomov v bilaterálnej výzve v roku 2010. V dôsledku toho bol jeden grant udelený pre transatlantické partnerstvo pre vysokoškolské štúdiá v oblasti lestného hospodárstva.

11. Dohody dobre vyhovujú potrebám vysokoškolského vzdelávania, ale menej potrebám odborného vzdelávania a prípravy. Väčšia pozornosť sa musí venovať tomu, ako upraviť dohody, aby lepšie vyhovovali potrebám tohto sektora; väčšia propagácia dohôd v sektore odborného vzdelávania a prípravy sama o sebe nezabezpečí väčší záujem o tieto dohody a ich väčšie využitie.

Komisia opakovane diskutovala so svojimi transatlantickými partnermi o spôsoboch, ako lepšie uspokojiť potreby sektora odborného vzdelávania a prípravy prostredníctvom každoročných výziev na predkladanie návrhov. Tieto diskusie viedli k zmierneniu niektorých z požiadaviek programu na inštitúcie odborného vzdelávania a prípravy.

12. Účastníci a správcovia programov považujú kvalitu za samozrejmosť. Snahou programu Erasmus Mundus je rozvíjať kvalitu ako súčasť „hodnoty značky“ programu, ktorú rozvíjajú a zabezpečujú samotní účastníci; podobný prístup sa odporúča v prípade projektov uskutočňovaných na základe dohôd, najmä pokiaľ ide o spoločné/dvojité akademické diplomy.

Hoci Komisia súhlasí s podstatou tohto odporúčania, zdôrazňuje, že je založené na pomerne malej, a teda nie úplne reprezentatívnej vzorke spätnej väzby od študentov. Kvalita projektov a ich výsledkov/výstupov je vo všeobecnosti veľmi vysoká. Komisia však preskúma, ako ďalej zvýšiť kvalitu projektov vykonávaných na základe oboch dohôd. Ako prvý krok zabezpečí, prostredníctvom agentúry EACEA, aby všetci partneri zapojení do bilaterálnych projektov poznali a využívali príručku na zabezpečenie kvality programu Erasmus Mundus a nástroj sebahodnotenia[8].

Účinnosť

13. Kanada má nedostatok prostriedkov na pravidelnú diskusiu o politických otázkach a výmenu súvisiacich skúseností. Hoci rozdelenie povinností medzi federálnu vládu a vlády provincií môže skomplikovať zavedenie podobného mechanizmu, aký majú USA, mali by sa obnoviť snahy o dosiahnutie cieľa organizovať pravidelné stretnutia zamerané na otázky spoločného záujmu.

Komisia berie toto odporúčanie na vedomie. Komisia prostredníctvom rôznych kanálov skúma spôsoby, ako nadviazať zmysluplný a vzájomne prínosný politický dialógu s Kanadou v oblasti vzdelávania, odbornej prípravy a mládeže. Doteraz to bolo účinné na úrovni celokanadských združení v oblasti vysokoškolského vzdelávania, odborného vzdelávania a prípravy, ako aj medzinárodného vzdelávania. Komisia bude naďalej zameriavať svoje úsilie najmä na federálnu a provinčnú úroveň v Kanade.

14. Dohody prispeli k cieľom EÚ v dôležitých oblastiach, dosiahli však menší pokrok, ako sa očakávalo, pokiaľ ide o poskytnutie príležitostí na politickú diskusiu a výmenu, a v prípade Kanady, pokiaľ ide o oblasť mládeže. Obe tieto oblasti by sa v druhej polovici obdobia platnosti dohôd mali stať strategickou prioritou. V Kanade by sa malo prijať rýchle rozhodnutie o tom, do akej miery je oblasť mládeže strategickou prioritou, ktorá si zaslúži, aby sa vykonávala počas posledných rokov platnosti súčasnej dohody. V prípade, že nečinnosť bude pokračovať, rozpočet EÚ pridelený na túto oblasť by mal byť prerozdelený na iné časti programu, aby sa zabránilo plytvaniu zdrojmi.

Kým politická diskusia a výmena s Kanadou sú stále menej rozvinuté [pozri pripomienky k odporúčaniu (4)] , Komisia a Ministerstvo školstva USA už zorganizovali dve fóra zamerané na politiku v oblasti vzdelávania: v roku 2009 fórum zamerané na reformy vysokoškolského vzdelávania a spoluprácu medzi univerzitami a podnikmi a v roku 2010 fórum zamerané na kvalitu vysokoškolského vzdelávania, rozvoj škôl a učiteľov a zručnosti zajtrajška. Na rok 2011 je naplánované ďalšie fórum, na ktorom sa bude diskutovať o študentovi 21. storočia, kvalifikačných rámcoch a schopnosti študentov učiť sa.

Pokiaľ ide o oblasť mládeže a Kanadu, Komisia a jej kanadskí partneri prijali opatrenia na vykonanie radu akcií. Vzhľadom na tento nedávny vývoj sa zdá, že prerozdelenie finančných prostriedkov už nie je potrebné.

15. V rámci dohody medzi EÚ a USA by sa mali preskúmať možnosti silnejších väzieb medzi politickými fórami a opatreniami orientovanými na politiku s cieľom lepšie využiť potenciálne synergie a zabezpečiť, aby sa zistenia vyplývajúce z opatrení orientovaných na politiku posudzovali na úrovni EÚ/vnútroštátnej úrovni.

Komisia súhlasí s týmto odporúčaním a skúma konkrétne spôsoby zvýšenia synergií medzi politickými fórami a opatreniami orientovanými na politiku a väčšieho šírenia ich výsledkov.

16. Prínosy plynúce z účasti sa musia v širšej miere sprístupniť menej skúseným a menším inštitúciám, najmä v oblasti odborného vzdelávania a prípravy. Na tieto inštitúcie by sa mala zamerať intenzívnejšia propagácia, napríklad prostredníctvom vypracovania príručky osvedčených postupov zameranej na sektor odborného vzdelávania a prípravy. Mala by sa zvážiť možnosť zavedenia mechanizmu na pomoc nedostatočne skúseným projektom počas fázy vypracovania projektu. Okrem toho by sa v rámci každoročných výziev na predkladanie návrhov mohli uprednostniť určité nedostatočne zastúpené inštitúcie a malo by sa vynaložiť úsilie na identifikáciu a podporu bývalých úspešných účastníkov z nedostatočne zastúpených inštitúcií, aby sa stali „zástancami“ podporujúcimi účasť vo svojich sektoroch. V prípade odborného vzdelávania a prípravy by sa mala zvážiť príprava brožúry úspešných projektov v oblasti odborného vzdelávania a prípravy s cieľom osobitne sa zamerať na tento sektor.

Komisia s týmto odporúčaním čiastočne súhlasí. V rámci minulých každoročných výziev na predkladanie návrhov sa vynaložilo úsilie na uľahčenie prístupu inštitúcií odborného vzdelávania a prípravy [pozri pripomienky k odporúčaniu (2)] : v týchto výzvach boli stanovené ustanovenia na podporu širokého spektra inštitúcií alebo nových a/alebo ešte nefinancovaných inštitúcií, ktoré umožnili, aby boli pri výbere uprednostnené.

Komisia však zdôrazňuje, že so všetkými žiadateľmi sa musí zaobchádzať rovnako, čo znamená, že mechanizmy pomoci nesmú byť orientované iba na jeden druh žiadateľov. Agentúra EACEA zaviedla pre potenciálnych žiadateľov niekoľko podporných nástrojov, najmä usmernenia k viacročným programom, často kladené otázky, projektové príručky a funkčné poštové schránky, kam mohli byť zasielané otázky, ktoré mohli vzniknúť počas fázy podávania žiadostí. Okrem toho Komisia spustila elektronickú platformu EVE[9], jednotné informačné miesto pre európske projekty v oblasti vzdelávania, odbornej prípravy, kultúry a mládeže, kde sú k dispozícii tisíce projektov a ich výsledky, najmä projektov v rámci týchto dvoch dohôd. Tento nástroj na šírenie a využívanie výsledkov projektov je otvorený širšiemu svetu a mohol by slúžiť ako zdroj inšpirácie pre menej skúsené alebo menšie inštitúcie.

17. Štyri roky po obnovení dohody [s Kanadou] sa v oblasti mládeže dosiahlo veľmi málo konkrétnych výsledkov a zaznamenal sa len veľmi malý vývoj. Akciám v tejto oblasti sa musí priradiť vyššia priorita, aby sa realizovali v praxi.

Komisia súhlasí s týmto odporúčaním iba čiastočne. Po pomalom začiatku nabral vývoj v oblasti mládeže od roku 2009 väčšie obrátky. Pozri pripomienky k odporúčaniu (5) .

E fektívnosť

18. Mali by sa zaviesť štruktúrovanejšie komunikačné procesy o informačných potrebách a monitorovaní, napríklad prostredníctvom lepšieho využívania stretnutí medzi útvarmi Komisie a agentúry EACEA.

Komisia súhlasí s týmto odporúčaním a preskúma možnosť pravidelnejšieho organizovania medziútvarových stretnutí s agentúrou EACEA.

19. Mali by sa viac využívať moderné nástroje na predkladanie správ alebo aspoň štandardizované formáty, aby sa zlepšila efektívnosť pri zhromažďovaní informácií/údajov projektovými partnermi a koordinátormi projektov, ako aj agentúrou EACEA. Odporúča sa zavedenie štandardného formátu na registrovanie študentov a potenciálnych absolventov v momente výberu.

Agentúra EACEA už začala skúmať svoje nástroje na predkladanie správ. Začiatkom roka 2012 by mala byť pripravená na spustenie najmä nová webová databáza o mobilite. Očakáva sa, že tento nový nástroj prispeje najmä k zlepšeniu vyhľadávania študentov a absolventov.

20. Mal by sa zaviesť cyklus štruktúrovaných stretnutí medzi Európskou komisiou (GR EAC) a belgicko-luxemburskou Fulbrightovou komisiou s cieľom výmeny kvalitatívnych informácií o grantovom programe „Schuman-Fulbright“ a (možnej) synergii s ďalšími akciami v rámci dohody s USA. Európskej komisii by sa mali poskytovať najmä pravidelné kvalitatívne informácie o príjemcoch grantov, medzi ktoré patrí ich geografické rozloženie a ich predmety.

Je potrebné diskutovať o formáte poskytovania kvantitatívnych údajov o príjemcoch grantov GR EAC a dohodnúť sa ňom.

Komisia súhlasí s týmto odporúčaním . Budú iniciované konkrétne opatrenia s cieľom pravidelne a v štruktúrovanej podobe získavať kvalitatívne informácie o grantovom programe „Schuman-Fulbright“, aby sa vytvorili synergie s inými akciami vykonávanými v rámci dohody s USA a iných programov EÚ.

21. Mal by sa vyvinúť pragmatický a realizovateľný prístup k monitorovaniu (skutočných) vstupov a výstupov projektov, aby sa zviditeľnila nákladová efektívnosť, a mal by sa sformulovať súbor jednoduchých kritérií, aby bolo nákladovú efektívnosť možné posudzovať na kvalitatívnejšom základe.

Komisia berie toto odporúčanie na vedomie , ale zdôrazňuje aj zistenie hodnotiteľov, že „existujú presvedčivé dôkazy, že dohody nevyvolávajú obavy, pokiaľ ide o nákladovú efektívnosť“. Vzhľadom na pomerne malé rozpočty vyčlenené na obe dohody a jednotlivé projekty môže byť v skutočnosti nákladovo efektívnejšie vytvoriť takýto pragmatický a realizovateľný prístup v rámci väčšieho programu EÚ a potom ho uplatňovať mutatis mutandis v prípade bilaterálnych projektov. Je potrebné uviesť, že agentúra EACEA zaviedla systém kontrol dokumentov a terénnych kontrol s cieľom posúdiť vykonávanie projektov v porovnaní s plánmi uvedenými vo schválených pracovných programoch.

22. Je potrebné urobiť súpis najbežnejších (právnych) prekážok a použitých riešení a rozšíriť ho medzi všetkými novými žiadateľmi.

Komisia súhlasí s podstatou tohto odporúčania , ale zdôrazňuje, že už v roku 2008 uverejnila príručku osvedčených postupov, v ktorej boli poskytnuté praktické rady týkajúce sa navrhnutia a vykonávania úspešného bilaterálneho projektu[10]. Okrem toho bola v rámci projektu opatrení orientovaných na politiku z roku 2007 pod názvom „Projekt súpisu transatlantických programov pre vysokoškolské štúdiá“[11] vypracovaná publikácia zaoberajúca sa najmä problémami a možnosťami, pokiaľ ide o vytvorenie programov spoločných a dvojitých akademických diplomov. Táto publikácia bola distribuovaná bezplatne všetkým realizátorom a partnerom projektov na konferencii riaditeľov projektov v Berlíne v októbri 2010. Komisia preskúma, ako najlepšie doplniť a konsolidovať dostupné informácie a šíriť ich čo najviac medzi záujemcami.

Udržateľnosť

23. Zachovať zásadu vlastných investícií zo strany zúčastnených inštitúcií, zachovať záväzok príslušných zmluvných strán počas financovania a po jeho skončení.

Komisia nemá vôbec v úmysle túto zásadu meniť.

24. Podporovať väčšie zapojenie partnerov pôsobiacich mimo sektora vzdelávania a investovanie z ich strany.

S cieľom zlepšiť vzťahy medzi organizáciami pôsobiacimi v oblasti vzdelávania a odbornej prípravy a svetom práce Komisia od začiatku programov podporuje konzorciá, aby do práce v rámci projektov zapojila rôzne organizácie, napríklad podniky, odborové organizácie, priemyselné skupiny a skupiny podnikov, mimovládne organizácie, vydavateľstvá, ministerstvá, obchodné komory a výskumné ústavy. Takéto organizácie môžu okrem iného zabezpečiť stáže, poskytnúť odborné poradenstvo a odborné znalosti a pomáhať projektom, aby sa zviditeľnili na vnútroštátnej aj medzinárodnej úrovni, čo je podmienkou dosiahnutia úspechu aj po skončení financovania.

25. Vytvoriť možnosť predkladania inovatívnych žiadostí o „pokračovanie“ presahujúcich rámec akcie v oblasti excelentnosti v projektoch mobility, s požiadavkou, aby boli zapojení noví partneri – podľa možnosti z krajín, ktoré sú menej zastúpené v dohodách.

Hoci Komisia berie na vedomie toto odporúčanie, nebude sa ním riadiť v dôsledku toho, že orgány USA aj Kanady zrušili bilaterálne výzvy na predkladanie návrhov.

Pro pagácia, šírenie a využívanie

26. Mal by sa posilniť status dohôd v EÚ, aby táto značka mala rovnakú povesť ako ATLANTIS v USA. Komisia by mala podporovať publicitu činností uskutočňovaných na základe dohôd, napríklad prostredníctvom podpory žiadostí koordinátorov projektov určených zainteresovaným stranám na vysokej úrovni, aby sa zúčastnili na činnostiach projektov.

Väčšia publicita by programu EÚ-Kanada umožnila zväčšiť jeho dosah a potenciál vytvorenia ďalekosiahlejších dosahov. Aby bol program v tomto ohľade úspešný, musí sa vykonávať viac inovatívnych akcií a odporúča sa zaviesť názov, akým je napr. ATLANTIS, čo by pomohlo v oblasti publicity a marketingu, napríklad MAPLE (Mobility for transatlantic Promotion of Learning Exchanges – mobilita pre transatlantickú podporu výmen v oblasti vzdelávania) alebo CHAMPLAIN (Collaboration for Higher transatlantic Mobility Promotion, Learning And International Networks – spolupráca pre vyššiu podporu transatlantickej mobility, vzdelávanie a medzinárodné siete). Odporúča sa aj prebrať názory na možný názov so sieťou absolventov OCEANS, napríklad prostredníctvom malej súťaže.

Hoci Komisia uznáva potrebu posilnenia propagácie dohôd v EÚ, nebude sa týmto odporúčaním riadiť, keďže orgány USA aj Kanady zrušili bilaterálne výzvy na predkladanie návrhov.

27. Do priebežnej správy koordinátorov projektov by mal byť zahrnutý návrh plánu šírenia výsledkov. V prípade projektov v rámci opatrení orientovaných na politiku by mal byť komunikačný plán navrhnutý na začiatku projektu, pričom by sa mali využívať tlačové správy. Ciele v oblasti šírenia výsledkov by mali zahŕňať úradníkov vlády a ďalšie projekty. Požiadavka na vypracovanie plánu šírenia výsledkov/zviditeľnenia by mohla byť už súčasťou žiadosti.

Komisia spolu s agentúrou EACEA preskúma, ako najlepšie vyriešiť otázku komunikácie, šírenia výsledkov a zviditeľnenia projektov/prostredníctvom projektov a ich výsledkov/výstupov vo vzťahu k príslušným zainteresovaným stranám.

28. Zainteresované strany na strednej a vyššej úrovni (vnútroštátne organizácie univerzít/inštitúcií odborného vzdelávania a prípravy v zúčastnených krajinách/štátoch, medzinárodné organizácie, ministerstvá a ďalšie príslušné zainteresované strany) by mali byť hlbšie zapojené do opatrení orientovaných na politiku, minimálne by mali byť informované o začatí, priebehu a výsledkoch týchto projektov.

Okrem povinných stratégií trvalej udržateľnosti a šírenia výsledkov už Komisia podnecovala realizátorov opatrení orientovaných na politiku k tomu, aby príslušné zainteresované strany zapojili do projektov ako partnerov, a vyzvala ich, aby týmto organizáciám a orgánom systematicky poskytovali výsledky.

29. Sieť OCEANS má potenciál výrazne prispieť k propagácii a šíreniu dohôd. V tejto úlohe by mala byť aktívne povzbudzovaná a podporovaná Európskou komisiou a federálnymi orgánmi USA a Kanady.

Komisia berie toto odporúčanie na vedomie.

30. Konferencia riaditeľov projektov je jedinou významnou príležitosťou pre spoločenstvo účastníkov, aby sa zišli a vymenili si názory. Je dôležité, aby sa zachovala.

Komisia plne súhlasí s týmto odporúčaním . Keďže však v dohľadnej budúcnosti nebudú vybrané žiadne nové bilaterálne projekty, potreba organizovania takejto konferencie sa zmenšila.

31. Podnecovať využívanie výsledkov medzi jednotlivými vzdelávacími inštitúciami ponúknutím on-line nástroja pre otázky a odpovede o spolupráci medzi viacerými inštitúciami. Takýto nástroj by mal umožniť zúčastneným stranám alebo „novým“ žiadateľom poučiť sa zo skúseností predchodcov pri podávaní žiadostí o projekt a vykonávaní projektov a šíriť výsledky/výstupy.

Pozri pripomienky k odporúčaniam (2) a (13) .

ZÁVERY

Komisia súhlasí s celkovým hodnotením hodnotiteľov, že dohody majú veľký význam a spĺňajú svoje všeobecnejšie aj konkrétnejšie ciele, najmä v kontexte snáh EÚ o posilnenie svojej úlohy vo svete, ako aj cieľov článkov 165 a 166 ZFEÚ.

Dohody sa neprekrývajú, ani nie sú závažne v rozpore so širokým spektrom príslušných iniciatív EÚ, a poskytujú značné a hmatateľné prínosy študentom, vysokoškolským pracovníkom a inštitúciám. Záujem zo strany zainteresovaných strán o dohody neustále rastie, pričom počet žiadostí sa v rokoch 2009 a 2010 výrazne zvýšil. Väčšina činností by sa neuskutočnila bez financovania zo strany EÚ a USA alebo Kanady.

Keďže dohody sú z hľadiska nákladov pomerne efektívne, pretože sú financované bilaterálne a táto skutočnosť predstavuje významnú pridanú hodnotu na strategickej úrovni, slúžia ako vzor, ktorým sa môžu riadiť ďalšie priemyselné krajiny a krajiny s vysokými príjmami.

Vzhľadom na uvedené skutočnosti Komisia ľutuje, že sa náhle skončili hlavné činnosti v oblasti spolupráce vykonávané na základe oboch dohôd.

Hodnotitelia predložili viacero návrhov na zlepšenie určitých aspektov programov, ale nezistili žiadne významné nedostatky. Komisia už prijala opatrenia, pokiaľ ide o niektoré z návrhov, a ďalšie návrhy posúdi už uvedeným spôsobom.

[1] Rozhodnutie Rady č. 2006/910/ES (Ú. v. EÚ L 346, 9.12.2006, s. 33 ) .

[2] Rozhodnutie Rady č. 2006/964/ES (Ú. v. EÚ L 397, 30.12.2006, s. 14 ) .

[3] Mládež = Iba dohoda medzi EÚ a Kanadou.

[4] www.oceans-network.eu.

[5] Dohoda medzi EÚ a USA: http://ec.europa.eu/education/eu-usa/doc1901_en.htm.

Dohoda medzi EÚ a Kanadou: http://ec.europa.eu/education/eu-canada/doc1688_en.htm.

[6] V dôsledku neskorého prijatia dohody nebola v roku 2006 uverejnená žiadna výzva na predkladanie návrhov v rámci dohody medzi EÚ a Kanadou.

[7] S výnimkou roku 2006, kedy spolufinancovanie z EÚ dosiahlo výšku 260 000 EUR.

[8] K dispozícii bezplatne na webovej stránke: http://www.emqa.eu.

[9] http://ec.europa.eu/dgs/education_culture/eve/index_en.htm.

[10] http://ec.europa.eu/education/external-relation-programmes/doc1949_en.htm.

[11] http://www.tdp-project.de.